**PENJODOH BILANGAN**

Penjodoh bilangan ialah kata yang digunakan untuk membilang unit benda, orang, haiwan, tempat dan sebagainya. Penjodoh bilangan digunakan bersama-sama dengan kata bilangan. Penjodoh bilangan bagi benda-benda dapat berubah mengikut perubahan benda yang diperkatakan.

Contoh;

Sebiji pisang

Sesikat pisang

Setandan pisang

| Penjodoh Bilangan | Penggunaan | Contoh |
| --- | --- | --- |
| angkatan | kumpulan orang, benda | tentera, kapal perang |
| bakul | benda di dalam bakul | durian, rambutan, sayur |
| baris | benda yang berbaris | rumah, kedai, pokok |
| batang | benda yang lurus dan panjang | kayu, pembaris, pokok |
| bentuk | benda yang kecil atau berlekuk | mata kail, cincin |
| berkas | benda yang diikat | buluh, kayu, rotan |
| bidang | benda yang luas dan lebar | sawah, tanah, kain |
| biji | benda yang bulat | telur, epal, bola |
| bilah | benda yang tajam dan runcing | pisau, parang, kapak |
| botol | benda yang diisi di dalam botol | susu, air minuman |
| buah | benda yang bentuknya atau jenisnya yang tidak tentu | buku, rumah, kerusi, kereta |
| buku | benda yang berbongkah atau berketul | roti, sabun, benang |
| bungkus | benda yang dibungkus atau dibalut | biskut, garam, nasi lemak |
| butir | benda yang kecil | manik, batu permata, padi |
| cawan | benda yang telah dimasukkan ke dalam cawan | kopi, teh |
| carik | benda tipis yang berkeping-keping atau dikoyakkan | kain, kertas |
| cebis | benda yang dipotong kecil-kecil | kain, kertas |
| cekak | benda yang boleh dicekak dengan tangan | padi, lidi |
| cubit | benda yang diambil sedikit dengan mencubit | garam, daging, gula, nasi |
| cucuk | benda yang dicucuk dengan lidi | sate, bebola ikan |
| das | bunyi tembakan senjata api | tembakan pistol, tembakan meriam, tembakan senapang |
| deret | bangunan yang bersambung | kedai, rumah |
| dulang | makanan yang diletakkan di atas dulang | kuih, lauk, air |
| ekor | haiwan | kuda, kucing, ayam |
| gelung | benda yang panjang dan bergelung | dawai, rotan, tali, wayar |
| gemal | benda yang dikumpulkan dan diikat | padi, rumput |
| genggam | benda yang digenggam dalam tangan | beras, garam, gula, nasi, pasir, padi |
| gerombolan | kumpulan orang jahat | perompak, penjahat, penjenayah |
| gugus | benda yang banyak dan dalam serangkai | buah anggur, bintang, pulau |
| gulung | benda yang panjang dan bergulung | tikar, tilam, kertas |
| gumpal | benda yang berkumpul dalam ketulan | kapas, tembakau, kekabu |
| helai | benda yang nipis, lebar dan lembut | baju, selimut, tuala |
| hiris | benda yang sudah dipotong tipis-tipis | bawang, daging, timun |
| ikat | benda yang diikat | kayu, sayur |
| jambak | benda yang banyak dan serangkai | kunci, bunga |
| jambangan | bunga yang digubah untuk perhiasan | bunga |
| kajang | helaian yang besar | kertas, kain |
| kaki | benda yang bertangkai | payung, cendawan |
| kawan | kumpulan binatang | burung, lembu |
| keping | benda yang nipis dan pipih | papan, kad, roti |
| kepul | benda yang berkepul-kepul | asap, awan |
| kotak | benda yang disimpan di dalam kotak | biskut, pensel, paku |
| kumpulan | kumpulan manusia atau binatang | pelajar, gajah |
| kuntum | bunga | bunga  ros |
| labuh | benda yang dapat digantung | kelambu, langsir, tirai |
| laras | senjata api | senapang, meriam |
| lembar | benda yang panjang dan halus | benang, rambut, dawai |
| longgok | benda yang berlonggok | buah-buahan, pasir, ikan |
| mangkuk | benda yang diisi di dalam mangkuk | bubur, mi, sup, nasi |
| naskhah | bahan bacaan yang berkeping-keping | buku, majalah, surat khabar |
| orang | manusia | pelajar, petani, guru |
| papan | benda yang berkeping-keping | petai, mercun |
| pangsa | bahagian buah-buahan | durian |
| pasang | manusia atau benda yang berpasangan | anting-anting, mata, pengantin |
| pasukan | sekumpulan manusia yang berpakaian seragam | tentera, pengakap |
| patah | perkataan atau percakapan | perkataan |
| penggal | benda yang sudah dikerat | rotan, tebu |
| pinggan | benda di dalam pinggan | nasi, mi |
| pintu | bangunan yang berderetan | kedai, rumah |
| potong | bahagian benda yang dipotong | roti, kuih, seluar |
| pucuk | senjata api dan benda yang halus atau tipis | jarum, pistol, surat |
| rawan | benda yang diperbuat daripada tali atau nilon | jala, jarring, pukat |
| rincih | benda yang sudah dipotong kecil-kecil | pinang, bawang, daging |
| ruas | benda yang beruas-ruas | tebu, buluh |
| rumpun | tumbuh-tumbuhan yang tumbuh berkumpul | buluh, lalang, padi, serai, rumput |
| sikat | bahagian daripada satu tandan pisang yang masih melekat pada sikat atau sisirnya | pisang |
| tandan | gugusan buah yang bertandan | pisang, pinang, kelapa |
| tangkai | benda yang bertangkai | rambutan, bunga |
| teguk | minuman yang ditelan sekali | air, kopi, susu |
| titik | cecair yang menitik | air, dakwat, darah |
| timbun | benda yang bertimbun | pasir, sampah |
| tompok | benda yang bertompok | warna, cat |
| tongkol | tumbuhan yang buahnya bertongkol | jagung |
| ulas | isi buah-buahan | manggis, durian, nangka |
| untai | benda yang dicucuk atau tulisan berangkap | rantai manik, pantun, sajak |
| urat | benda yang panjang dan halus | dawai, benang, rambut |
| utas | benda yang panjang dan dapat digulung | rantai, tali, dawai |